જૂનાગઢ માર્કેટિંગ યાર્ડ નજીક આવેલી સેન્ટ પીટર્સ સ્કૂલ બંધ થવાના આરે છે. આ સ્કૂલમાં માત્ર 11 વિદ્યાર્થીઓ અભ્યાસ કરી રહ્યા છે અને 11 માંથી 8 વિદ્યાર્થીઓ RTE હેઠળ એડમિશન મેળવીને અભ્યાસ કરી રહ્યા છે. આ સ્કૂલમાં એક જ વર્ગમાં 1થી 8 ધોરણના બાળકોને અભ્યાસ કરાવવામાં આવતા વાલીઓ રોષે ભરાયા હતા અને સરકારને લેખિતમાં રજૂઆત કરીને બાળકનું એડમિશન ટ્રાન્સફર કરવાની માગણી કરી હતી. બંધ થવાની પરિસ્થિતિ ધરાવતી આ શાળા બાબતે મળતી માહિતી અનુસાર વાત કરવામાં આવે તો, કેશોદના જૂનાગઢ માર્કેટિંગ યાર્ડ નજીક આવેલી સેન્ટ પીટર્સ સ્કૂલ હવે નામ માત્ર રહી ગઈ છે. કારણકે આ શાળામાં શિક્ષકો ભણાવવા રાજી નથી અને બાળકો ભણવા માટે રાજી નથી. જાણીને નવાઈ લાગશે કે, ધોરણ 1થી 8મા અભ્યાસ કરવા આવતા બાળકોની કુલ સંખ્યા 11 છે અને આ તમામ બાળકોને શાળાના એક જ ઓરડામાં બેસાડીને અભ્યાસ કરાવવામાં આવે છે. બધા ધોરણના બાળકોને સાથે ભણાવવામાં આવતા બાળકો અભ્યાસમાં પૂરતું ધ્યાન આપી શકતા નથી.